khistorydata/jeongjo-sjw-relations huggingface dataset:
정조 7년 · 목
予曰。問議于諸大臣。則所見如何。浩修曰。臣依下敎。以黃海前兵使李潤慶。時兵使申應周及前後兵使那移罪狀論勘事。問議于領議政鄭存謙。則以爲。李潤慶申應周等所犯。俱是公貨那移。而李潤慶則所逋數爻。爲九千餘兩。而考其用下文書。則火藥搗砧所用七百餘兩以外。去處終不分明。入巳與否。未可詳知。令該府嚴覈其去處。如有入巳之事。則罪不止於那移而已。嚴査得實然後。方可定律。申應周。則取考其文書。各庫那移。雖在於會案磨勘之前。莫重公貨。擅自那移之數。若是夥多。此有當律。亦令該府。拿問嚴處後。依律勘處。至於前後那移之四帥臣。亦不可以還充而置之。幷拿問後依律勘處。有不可已云矣。時俊曰。臣依下敎問議于右議政李福源。則以爲。李潤慶已爲就拿。自當嚴覈。而前後四帥臣。則雖已充報。旣犯那移之罪。時兵使申應周。則那移虛留。俱有所犯。一倂拿問處之。斷不可已云矣。予曰。申應周有私用乎。基泰曰。其中不無疑晦之端。故籤付於文書中矣。
정조 7년 · 강
命李潤慶。今日內開坐。未就囚者。待囚嚴問。
정조 7년 · 목
備局堂上金華鎭啓言。李潤慶之罪犯。不但止於那移。而今已就囚。自當嚴覈勘律。申應周則那移之外。又有虛留。四帥臣則雖已充補。亦關那移。幷宜拿問定罪宜矣。從之。敎以。已就囚者。今日內開坐擧行。未就囚者。待就囚幷卽嚴問口招。
정조 7년 · 강
命長興有土宮屯減稅事。後日次對稟處。
정조 7년 · 목
備局堂上趙時俊啓言。日前完伯狀啓中。以長興五島所在有土宮屯減稅事。有所登聞。而蓋有土宮屯減稅之法。每結收租二百斗者。旣載續典。作米八十斗。就其中二十三斗。以稅大同條除出。其餘則除雜費納于宮房。此是常規。元非濫稅。若因人民希覬之訴。遽從道臣率爾之請。則各處宮屯請減之訴。必當接跡而起。將不勝其紛紜矣。不可許施。故敢達矣。敎以。法典旣如此。則更與度支長相議。後日次對時稟處。
정조 7년 · 강
行召對于誠正閣。承旨洪秉纘。閣臣金憙。玉堂林濟遠李錫夏。假注書金孝進。史官李崑秀尹行任。
정조 7년 · 강
遞吏曹參議趙鼎鎭。以金憙代之。
정조 7년 · 목
敎曰。違牌吏曹參議許遞。前望單子入之。待下批卽爲牌招開政。
정조 7년 · 강
命來二十一日。輪對爲之。
정조 7년 · 강
大司憲吳載純疏論翬晩二賊。賜批。
정조 7년 · 목
疏略曰。噫嘻痛矣。翬晩二賊。通天極地之罪。可勝誅哉。凶言逆節。雖不一一枚陳。而其危逼危動之凶謀。與晦龜禧潛議經營之逆狀。實神人之所共憤也。三司諸啓。亟賜允從焉。竊念臣銜命異域。禮闕反命。跡阻修門。徒切耿耿。身旣犯染。病又沈痛。亟賜鐫改。批以。是豈今日追提之事也。卿其勿辭察任。
정조 7년 · 강
大司諫南玄老陳箚懲討。賜批。
정조 7년 · 목
箚略曰。噫嘻痛矣。翬良與晩之罪。誠窮天地亘萬古所未有之逆。沮遏大策。謀危 宗社者鄭妻。而根抵則逆翬。潛伺禍機。必逞凶圖者光綏。而窩窟則賊晩也。今以前參判尹塾之疏觀之。動搖國本。危遇聖躬。其陰謀逆節。若是狼藉。古今天下。寧有如此賊而終未施王章者乎。亟正諸賊之罪焉。批以。是豈今日追提之事也。
정조 7년 · 강
司諫李濟萬。正言洪樂性[恒:I-PERSON]洪聖淵聯箚懲討。賜批。
정조 7년 · 목
聯箚略曰。鄭妻之窮凶極惡。光綏之千妖百怪。孰不欲食肉寢皮。而翬是鄭妻之舅。晩是光綏之父。則揆以王章。宜有收司之律。而雖以前騎參尹塾之疏觀之。翬晩之與龜晦禧。連夜追隨。經營排布者。皆是謀危 貳極之計。而兩賊之生逭誅戮。死保爵秩。此誠群下昏懵之罪。逆節次第綻露。寧容一日容貸。亟賜處分。批以。是豈今日追提之事也。
정조 7년 · 강
執義李福徽陳疏懲討。賜批。
정조 7년 · 목
疏略曰。翬晩二賊通天之罪。射日之凶。可勝誅哉。其至潛之說。極逆之狀。乃是宰臣所目擊而躬聞者。而至與晦及龜禧。追逐潛議。危動聖上。幾不安於貳極之位。興言及此。心骨俱寒。惟願追正典刑焉。批以。是豈今日追提之事也。
정조 7년 · 강
獻納申致權陳疏自引懲討。仍請銓官譴削。朴命燮金晦彬屛裔。賜批。
정조 7년 · 목
疏略曰。臣見前參判尹塾疏本。則以翬晩諸賊等聲罪致討之無人。深慨人心之恬嬉。噫。兩賊通天之惡。射日之凶。可勝誅哉。附麗鄭妻。謀危 宗社者。賊翬是也。慫慂光綏。潛伺禍機者。逆晩是也。甚至於與晦及龜禧。昏夜往來。暗地排布者。極其凶憯。思之髮竪。言之瞻掉。而其流波餘滔。實爲丙丁諸賊醞釀之本根。則爲今日臣子者。孰不欲沫血請討。而秪綠事在稍遠。義急目下。沐浴之請。迄今不發。宰臣疏出之後。三司不言之罪。無所逃。而臣亦近來三司中一人也。顧何敢晏然自恕。因仍於言責之地乎。伏願廓揮乾斷。亟正諸賊之罪。仍治臣溺職之罪。臣於訟罪之章。不宜贅及他說。而關係隄防。未敢終嘿。近年以來。義理漸晦。凶孼之徒。或冀其昭釋。釁累之蹤。安想於媒進而爲銓官者。乃反打壞公議。收拾癈類。昨日守奉官口傳之望。何爲其無嚴畏之甚也。首擬之朴命燮。卽柳憲周招中。囑成儀泳槐圈之人也。副擬之金晦彬。郞能賊私人押客也。晦彬之爲世所棄。不廁朝籍已久。則銓官豈不耳剽。憲周之伊時供辭。謄播朝紙。人莫不見之。則銓官亦豈不目覩。而一望幷擬。略無顧忌。臣謂當該銓官。亟施譴削之典。朴命燮金晦彬。幷爲先刊名仕籍。因郞屛之四裔。俾覬覦之輩知所戢。而銓選之臣知所懲。斷不可已也。批以。銓官事。似無他耳。必有以也。亦不可置之䵝昧。緘辭推考。末端事。律名不襯。不允。爾其勿辭察職。
정조 7년 · 강
掌令李延伋李顯靖上疏懲討。幷賜批。
정조 7년 · 목
延伋疏略曰。臣伏見前參判尹塾疏本。始知天地間窮凶極惡。有翬晩兩賊矣。今其至憯之說。極逆之狀。彰露無餘。尤不可一刻少緩也。亟降處分焉。○顯靖疏略曰。臣伏見前參判臣尹塾疏本。其沫血懲討之辭。眞箇天經地義。不容少已者也。顧今日月寢久。見聞漸遠。非宰臣之目擊躬聽。恐未有得其詳者。伏願借宰臣以玉堦方寸之地。俾得以目擊而躬聽者。一一枚陳。使今日在廷諸臣。洞知其窩窟根抵之所在。以及中外臣廢。無不曉然咸誠然後。亟揮乾斷。快伸王法焉。幷批以。是豈今日追提之事也。
정조 7년 · 강
持平林道浩李百亨聯箚懲討。賜批。
정조 7년 · 목
聯箚略曰。噫嘻痛矣。 翬晩兩賊之罪。人孰不知。而及夫前參判尹塾之疏出。而其締結禧龜。暗地危逼之罪。於是乎益彰矣。鳴呼丙丁以後諸賊。孰非王法之所不容。輿情之共憤。而若論諸賊之最初窩窟。翬晩是耳。今日懲討。捨此兩賊而何以哉。亟降明命。快正典刑焉。批以。是豈今日追提之事也。
정조 7년 · 강
玉堂聯箚懲討。賜批。校理洪文泳。副校理林濟遠。副修撰李錫夏。
정조 7년 · 목
聯箚略曰。噫嘻痛矣。翬晩兩賊之憑依城社。擅弄威福。郞國人之所共憤。而苦其糾結禧龜。危動國本之罪。宰臣疏出之後。始彰露無餘矣。噫賊莾之肆凶。兆朕於鳳商。逆夢之逞惡。權輿於輝鏡。翬之於謙。晩之於龜。亦一傳法也。近日合啓諸賊。孰非王法之所不容。而究其根而溯其源。則懲討之典。當翬晩而爲始。臣等自見此疏。心膽戰掉。亟降處分。批以。是豈今日追提之事也。
정조 7년 · 강
慶尙道儒生趙宜陽等二百二十一人上疏請李瀣易名。賜批。
정조 7년 · 목
疏略曰。臣等竊伏聞。官不至正卿。而特恩蒙諡。者其法有三。道學也。勳勞也。名節也。名節之於國家。顧不重歟。有故大司憲贈吏判臣李瀣焉。瀣卽先正文純公臣滉之兄也。兄弟之間。志同道合。平日所講劘。無非義理之訓。歷敭淸顯。力持風裁。忠言直節。昭載國史。而乃其殞士禍。則實在己已之後。當時權奸。方構禍士林。仇視善類。而瀣以憲長。力沮其入直氣凜然。危言激切。坐是出補湖藩。維新縣妖民崔賀孫。踵李洪男誣告之餘。而爲魚肉搢紳之計。瀣先燭其機。竟致於死。士林之禍。由此得紓。而瀣之身遂危矣。桎梏以加之。桁楊以臨之。畢竟隕命。志士之慟。曷有其旣。公議之定。不待百年。我 宣祖大王。雪其冤枉。復有職牒。繼又我 肅宗大王。贈以正卿。我 英宗大王在宥之六年。大臣筵達。諡議將擧。而朝著多事。未免中寢。非但士林之茹恨。實是盛化之闕典。可不惜哉。伏願聖明。曲垂省察。以副一路章甫之望焉。批以。尙稽易名之典。豈非欠事。所請特許施行。爾等益修學業。○敎曰。因嶺儒疏。贈吏曹判書李瀣。旣命贈諡。諡狀使之從速撰出。仍命弘文議諡。此人卽先正李文純兄也。宣諡日。遣禮官致祭於文純公家。
정조 7년 · 목
以沈基泰烏修撰。申大升爲洪忠監司。徐浩修爲刑曹判書。
정조 7년 · 강
以吳載熙爲黃海兵使。
정조 7년 · 목
敎曰。黃海兵使口傳差出。待下批當日辭朝。又敎曰。今已夜深。黃海兵使待開門辭朝。
정조 7년 · 강
汰吏曹佐郞李集斗職。
정조 7년 · 목
敎曰。吏曹佐郞李集斗爲先汰去。囚單子催促。
정조 7년 · 강
禁推承旨安聖彬。注書金孝建。
정조 7년 · 목
敎曰。黃海前兵使在京者拿處。旣有今日捧拱之敎。更有開坐未罷前直令擧行之命。而至于今四鼓已近。而屢勤催促然後。所謂政院。始以忘置爲對。承旨事萬萬駭然。當該承旨注書禁推。莫非院吏作稱之罪。該房書吏。令攸司待明朝杖問取招。○因聖彬囚單子。敎以。放送。
정조 7년 · 강
命申應周拿來時。奪符宣傳官。仍差假都事。
정조 7년 · 목
因金吾拿來草記。敎以。畿邑廚傳之弊。不可不念。奪符宣傳官。仍差假都事拿來。
정조 7년 · 강
命吏曹參判鄭昌順照律。追于爲之。
정조 7년 · 목
司憲府啓言。吏曹參判鄭昌順。緘辭推考。罪杖八十收贖。公罪施行。而係是二品。請上裁。敎以。此宰臣月前筵奏。不但朝家聳聽。抑亦記注詳載。有是筵奏。遭是臺彈。豈非理外之事。特命發緘。使之對供。蓋欲詳知本事委折。而觀此答通辭語。原望筒旣令政吏往問後。直爲書入。雖欲追改。勢誠末由也。然則分排照擬者。郞入直卽官。正書入啓者。亦入直郞官也。且伊夜入直。況是實郞廳。則今欲査究其故。一則實郞官之罪也。二則實郞官之罪也。以郞官之事。移罪於堂上。焉有如許綜核之政乎。所謂實郞官。下義禁府嚴問捧口招。期於得情。今夜內捧供以聞。此宰臣別無可罪之端。雖使論罪之臺臣聞之。必悔其相左。然政望事體。所係何如。而任之郞吏之手。專失愼重之意。卽此一款。不可無警。吏曹參判鄭昌順從重推考。照律追于爲之。
정조 7년 · 강
判下金吾時囚罪人原情啓目。
정조 7년 · 목
義禁府啓言。長水前縣監林仁浩。出問目。反覆嚴詰。則終不明白條陳。一向泛稱遲晩。請刑推。敎以。近來貪墨守令。不無倖逭當律。而幺麽蔭倅。亦欲生心抵賴。一問再問。遊辭而已。事之痛駭。孰甚於是。況値災歲。似此者類。宜先束濕。待明朝開坐。爲先嚴問。期於取服。而特以年老之故。姑不加刑。如復吞吐。當依啓目嚴刑究問。一體添問目發問。又啓言。 黃海前兵使李潤慶。傳旨及摘奸郞廳手本內辭意。出問目。反覆嚴覈。則九千二百餘兩。假借將吏之名。擅自犯用之狀。雖已自服。其所用處。皆諉報債。漫漶說去。不爲直陳。究厥情狀。誠極痛駭。所犯係是贓汙。請刑推得情。敎以。所謂貸下銀兩。雖曰三和之債。報於水營。水營之債。報於兵營。而供中初不直陳名色者。本罪之外。尤極痛駭。無論入己與否。均之爲不法。國有常憲。難以饒貸。待明朝更嚴問口招。而萬一如前漫漶。依啓目刑推得情。以此添問目取招。又啓言。杆城前郡守金載華原情。泛稱遲晩。請刑推得情。敎以。渠之伎倆。只在於規避與擅分二事乎。此等守宰。各別重繩。可以謝杆民㒹連之情。除刑推嚴加照律。又啓言。三陟前營將洪志浩原情。泛稱遲晩。所當請刑。而曾經總經。請除刑推議處。敎以。特敎嚴問之下。焉敢如是粧撰。以冀漫漶乎。此供辭勿施。逐條盤問。期於得情。而繡啓事體。本自嚴重。有非過去風傳之比。尤焉敢全沒事狀乎。以此添問目各別嚴問。又啓言。  宗廟入直部將崔秀崗原情。汎稱遲晩。請刑推得情。敎以。不爲直招之狀。萬萬痛駭。如渠卑賤之類。何煩王府刑杖。出付兵曹。判書待明朝箇箇嚴棍得情後。使之草記。具遜所供。全不明白。一體移送棍問。又啓言。守門將李秉晟原情。泛稱遲晩。請刑推得情。敎以。附過。
정조 7년 · 강
召見時原任大臣禮堂于誠正閣。領府事金尙喆。 領議政鄭存謙。判府事徐命吾鄭弘淳李徽之。 右議政李福源。禮曹判書金魯鎭。參判徐晦修。參議金時默。
정조 7년 · 목
請對也。○存謙曰。擧國臣民顒望之餘。重臣之疏出。臣等不勝歡忭。率禮堂求對矣。予曰。此非重臣一人之言。卿等亦嘗縷次陳情。而 本朝故事。 顯廟朝八歲册封。 肅廟朝七歲册封。固當遵我家常禮。且今尙在襁褓。行禮亦難。稍待二三年。有何所妨乎。存謙等曰。雖歲初擧行。今承下敎然後。可以及期矣。予曰。重臣三年蟄居之餘。以歡祝之情。有此疏請。而予則前後所執一也。且位號旣定。册封早晩。有何關係耶。予亦以爲七八歲。則有難遲待。而稍待四五歲似好。蓋册封之後。事面不得不張大。其在惜福之道。尤不必汲汲者矣。存謙等曰。諸大臣相對。每以爲明年則快覩靑宮之闢。而見今新正不遠。故必欲趁承成命矣。予命就座。存謙曰。今奉下敎。誠抑塞矣。此豈待群情之縷縷者乎。予曰。卿言是矣。下則請之。上則靳之。此豈如此之事乎。至於輔養官。雖今日差出亦無妨。而但無可合之人奈何。存謙曰。當爲之事。豈可以無人而遂置耶。簡在聖心矣。予曰。領府事須薦可合之人。尙喆曰。雖無恰好者。而勢將於此中揀取矣。予曰。諸大臣各陳意見。命善曰。臣雖非時任。此等處何可不言乎。向筵亦有所奏。而此職不必視爵秩。臣意則領右相爲好矣。弘淳徽之曰。大臣之爲輔養官。果有前例否也。存謙曰。資歷雖不足。而恬雅文識。如吳載純者似好。臣同姓中亦有可合者。而臣嫌不敢達矣。予曰誰也。弘淳曰。似指鄭志儉也。予曰。得不望輕乎。爲人則儘合此任矣。若以正二品爲之則有誰。 存謙曰。此二人之外。未及料量矣。予曰。輔養官本無堦級之一定者乎。命善曰然矣。予曰。 肅廟朝輔養官爲誰。 命善曰。鄭經世趙復陽金壽恒矣。予曰。輔養官二人乎。三人乎。存謙曰。似是二人矣。予曰。我國莫如文蹟。文獻備考禮考職官考及續大典吏典禮典持入。予命承旨。考職官考。則元子輔養官三員。正一品以下。從二品以上。問于大臣差出事定式矣。徽之曰。然則大臣亦可爲之矣。予曰。卿等須歷擧山野之士。今無其人。毋寧以地望爲先也。存謙曰。林下之士。旣不可得。則正一品中原任大臣爲好矣。予曰。正一品豈但原任大臣而已乎。存謙旣是問于大臣窠。則時任大臣不當自爲之矣。予曰。時原任不必論。只以文學地望爲主。而亦必取端良豈弟之姿然後。庶可以委界蒙養之責。予意則領敦寧右相爲好矣。尙喆等曰。聖簡允協公議。臣等無容更達矣。 福源曰。此爲何等重任。而如臣之昏憒病劣者。可以承當乎。臣身榮耀極矣。而在朝延愼簡之道。恐不宜若是苟艱矣。予曰過矣。非卿雅望。而誰當此任耶。
정조 7년 · 강
命輔養官大臣中啓下。
정조 7년 · 목
領議政鄭存謙啓言。元子宫册禮前。 輔養官啓下。乃是應行之典禮。方當睿質夙就。知思日開之時。輔養官不容少緩。請郞爲啓下。從之。敎以。正一品以下啓下。旣載大典。大臣正一品中啓下。
정조 7년 · 강
副司直李在簡陳疏請元子册禮。賜批。
정조 7년 · 목
疏略曰。元嗣彌月之周歲載回。初度之令辰已過。岐嶷之姿。天人之表。上副 兩宮含飴之樂。下協八域延頸之忱。聖心嘉悅。臣民忭頌。尤當如何。臣竊稽賈生告其君曰。天下之命。懸於太子。太子之善。在於早諭。故古之王者。太子迺生。使士負之。端冕。見于南郊。自爲赤子而敎已行矣。於此可見古昔聖王建儲之必早也。伏況我殿下春秋。臻鼎盛之時。宮壺遲震索之慶。國本久未定。人心靡所繫。上下大小。祈望顒祝。凡幾年矣。何幸天回景運。誕錫肇胤。四百年 宗祧之托在此。千萬歲繼承之緖在此。邦基於是乎始奠。人心於是乎有屬。此時主鬯之位。不可暫曠也。正名之禮。不可少緩也。方當一陽將復。亞歲初屆。宜及此時。亟行册禮焉。批以。所請。卽近日大臣每筵陳達之言。而册禮之姑且遲待。誠有深意存焉。聞於筵話。可以知之。輔養官才因大臣申請。已命開政啓下矣。
정조 7년 · 강
副修撰李錫夏。以母病陳疏徑出。批許救護。
정조 7년 · 강
命承旨趙興鎭上疏還給。
정조 7년 · 목
疏略曰。臣於昨夜。因伴直無人。召牌儼臨。黃黃入來。仍郞持被。而竊有私義之萬萬慚悚者。玆不得不首實焉。昨日海西帥臣傳旨之捧入也。臣繓看擧條。不能詳審。二人之外。幷置勿論之科。致有現發落漏之擧矣。至於安聖彬。則名雖該房。初無擧行之事。而綠臣不察。反使右僚。替當其罪。臣何敢拚棄廉隅。晏然仍冒。乞勘臣溺職之失焉。○敎曰。雖非該房。旣承筵敎。現告存拔之際。如是做錯。事之駭然。孰甚於此。此等上疏。何必賜批。原疏還給。當安聖彬所勘之律處之。同副承旨趙興鎭禁推。然則院吏別無可罪之端。分揀放送。
정조 7년 · 강
命承旨安聖彬牌招。
정조 7년 · 목
敎曰。左副承旨安聖彬遞差傳旨※施。卽爲牌招。
정조 7년 · 강
以丁範祖爲承旨。
정조 7년 · 목
政院。以同副承旨趙興鎭遞差傳旨捧入啓。敎以。承旨前望單子入之。
정조 7년 · 강
遞大司憲吳載純。大司諫南玄老。執義李福徽。司諫李濟萬。掌令李延伋李顯靖。持平林道浩李百亨。正言洪樂恒洪聖淵。
정조 7년 · 목
敎曰。牌招啓辭末下之前。臺諫之經先入來。前所未聞之事。流來臺風。豈可壞損。今日詣臺臺臣。一幷遞差。
정조 7년 · 강
遞判義禁具善復。 同義禁尹塾。
정조 7년 · 목
因牌招啓辭。敎以。許遞。政官牌招開政。
정조 7년 · 강
遞吏曹參判鄭昌順。以趙時俊代之。
정조 7년 · 목
敎曰。吏判聞有實恙云。安心調理事分付。參判情勢在所曲念。俾令一伸廉隅。吏曹參判鄭昌順許遞。前望單子入之。待下批卽爲牌招開政。
정조 7년 · 목
敎曰。今日筵敎。卿想聞知。向來事。屬之勿咎之科可也。卿家子弟之事。爲父母者。豈必盡知。政命已下。期望方切。卿其更勿引義。卽還本第事。遣承旨敦諭于領敦寧。○敎曰。大臣之捿屑江郊。已閱月矣。俄於敦諭。亦有申及者。因渠無狀。致令大臣。不安於朝。渠之欺君罔上之罪。姑舍是。其爲貽累家庭。尤極痛駭。萬一諉以飭敎之稍久。冸水外一步之地。有潛自出入之事。其罪尤當如何。以此意令大司成知悉。 金載璉處各別嚴飭。俾勿重陷罪科。
정조 7년 · 강
以鄭尙淳爲判義禁。朴祐源爲同義禁。
정조 7년 · 목
敎曰。金吾堂上有闕之代。前望單子入之。
정조 7년 · 강
遞承旨李在學丁範祖。
정조 7년 · 목
敎曰。在外承旨許遞。
정조 7년 · 강
有政。吏曹泰判趙時俊。參議金憙兵曹判書李★(土+甲)進。
정조 7년 · 목
敎曰。取考甲戌年輔養廳日記。輔養官二員。大臣入侍時。因筵敎直以差出之意。出筵話擧行。今番依此擧行事。分付銓曹。○以沈有鎭鄭宇淳爲承旨。金夏材爲大司憲。申思運爲大司諫。李行源爲執義。趙榮弼爲司諫。權以綱柳翼之爲掌令。孟至大李正董[薰:I-PERSON]爲持平。李顯默盧廷良爲正言。鄭昌順爲兵曹參判。徐美修爲副修撰。○再政。元子輔養官右議政李福源。領敦寧金熤單付。以吳載純爲副總管。
정조 7년 · 강
命進上價米特設別巡時。曉諭饑民事。下諭湖南關北關東伯。
정조 7년 · 목
因全羅監司趙時偉。進上各種元價米特設別巡事狀啓。敎以。來頭別巡時。卿其別作一通文字。使各其邑守宰。眞諺曉告於饑民等處。俾知朝家思欲與共饑飽之意事回諭。 北伯東伯處一體下諭。監賑使處亦爲下諭。
정조 7년 · 강
答奎章閣夕問安啓辭。
정조 7년 · 목
因啓辭。敎以。輔養官啓下二人。德望地位。俱愜輿論。蒙養之得人。予將喜而不竊矣。
정조 7년 · 목
義禁府啓言。假注書金孝建。推考。罪照律。杖八十收贖。奪告身三等。私罪施行。敎以。事實容有可恕之端。該承宣旣命禁推。此囚分揀。帶職放送。又啓言。吏曹前佐郞李集斗原情。汎稱遲晚。所當請刑。而曾經侍從。請上裁。敎以。此胡死罪。渠以年少名官。所供唯事欺諱。甘自歸於詐不以實之科。卽此一節。在渠爲罪上添罪。且以伊夜事實言之。渠以郞官。擅行堂上之事。主張於排擬之間。參涉於存拔之際。自有銓格以來。所未聞之擧。僭越極矣。踰濫極矣。又於爰辭。欲吐旋吞。一味粧撰。此而尋常勘罪。無以懲勵他人。所謂金晦彬朴命變二人者。一則別無現露之跡。一則不過言語之過。而渠供中。直以凶孼二字書之。擧措之劻勷。話勢之叫亂。何其不淑之甚也。假使二人者。眞箇是凶孼。則口傳之時。初何恣意指揮。口招之日。忽復翻唇閃弄。此無異於加膝墜淵。況二人者。渠旣勒驅之以凶孼。則渠將爲汲引凶孼之人。人之未瑩。何至於此極。渠因急於自明。倉猝臆對。告君之辭。不當如是荒雜。以此各別嚴飭。
정조 7년 · 강
命烽燧將金德奉。移金吾處之。
정조 7년 · 목
刑曹啓言。放火罪人沃川居鄭潤煥供辭。更爲稟處。而烽燧將金德奉等。係是出身。請移義禁府處之。敎以。放火委拆。旣皆遲脫。如律處斷。以懲日後。斷不可已也。照律以聞。烽燧將卒事。依回啓施行。
정조 7년 · 목
刑曹啓言。楚山府殺獄罪人金於仁老味獄事。更加嚴刑照律重勘事。請分付。敎以。楚山府殺獄罪人金於仁老味獄事。其妻之致命根因。決知爲被踢。設令渠妻。憤其夫之捽打。而自㒹自仆。仍以至於殞斃。威逼之律。尙不可逭。而渠乃旣毆之又踢之。憤他出閨之跡。忘此語屋之情。草鞋略打之說。難掩下手之眞贓。雖欲貸死。勢末由已。然似此獄案。政合較情。槪以事在論常。必欲三致意焉。故耳。大抵渠於渠妻。原有欲殺之心。甘犯故殺之科云爾。則是豈曰情乎哉。論以常情。決無是理。近觀本道跋語。備極該詳。更將朝家持疑之端。如是論理判下。以此意行會。令道伯因法參情。反復理會。別具意見狀聞。安州牧殺獄罪人金春同獄事。道啓中曰疑曰惜。儘有條理。疑之者疑其奸之已成。惜之者惜其死之未盡。而疑多於惜。惜不適疑。勘惡之際。鑿有中款。朝家於此。豈有別卽令道臣酌放以聞。价川郡殺獄罪人金必丁獄事。此獄疑端。前判付已有所提敎。卽此更査跋辭中。設令三龍生而必丁死。亦不宜直斷三龍以正犯。此一句切於事情。無容更議。大抵兩人抱持。互相㒹獛。末稍決脚。甲乙莫卞。眞所謂不知鹿死誰手。此而仍令同推。萬一有瘐死之擧。殊 審克之方。特爲減死定配。泰川縣殺獄罪人朴世玄獄事。曠野孤村。人跡罕到。獄無參證。理必無怪。道啓中雖無一人之目覩。便同十手之所指云者。盡出眞境。說到實際。此後同推。更須起疑於無疑處。反復究覈。期獲疑端。亶合重人命嚴獄體之義。以此分付。車萬才實爲此獄之倀鬼。諺所謂非汝牛角。何穿我墻。政爲萬才準備語。加刑三次。遠島爲奴。
정조 7년 · 목
子曰。今日欲御暎花堂。自集春門召見日前進箋儒生。 承史食後來待于靑陽門內。向以過齋後召見。有所言及。東西齋生。須郞待令于集春門外之意。亦爲分付成均館。
정조 7년 · 강
御暎花堂。召見居齋儒生。
정조 7년 · 목
予命宣傳官。召入居齋儒生。仍命大司成。率儒生進前。大司成沈豊之率居齋儒生。趨至堂下。予命儒生各陳姓名訖。敎曰。向來進箋時。欲爲召見賜饌。而適値齋日。只令史官諭意矣。今日臨此。特召爾等。略以數種奐物頒給者。蓋出於優禮多士之衷。而災歲之故。所賚與者。亦未免從略。須悉此意。班首賚去分頒可也。諸生皆起伏稱謝。予曰。月三講。方爲何書。諸生等對曰。方講論語矣。予曰。再昨年聞始論語。何至今不能畢耶。對曰。其間作輟無常。故尙未訖工矣。予曰。旣召爾等。不可無試藝之擧。須各勉盡其才。毋負作成之意。而講條則從當書下。出去製進可也。仍命承旨頒書題。以擬本朝太學居齋儒生等。謝親御春塘臺設食堂之日。宣賜魚錯二架。仍命各製經義及程文以進之爲箋題。觀旂橋爲頌題。上齋試以表。下齋試以頌。仍親考頒賞有差訖。親御夕食堂。入侍承史皆許侍食。予謂承旨徐有防等曰。卿等每謂食堂烹飪之麤糲不堪食。今予親嘗。但見其旨。豈天下之口。不同而然耶。夫羅八珍於前。所食不過適口。豈獨芻豢之爲可悅。雖疏食菜羹。亦未始不可飽也。卿等勉之。 有防等對曰。今承聖敎。不勝惶愧也。
정조 7년 · 강
召見詣對三司于誠正閣。持平李正堇[薰:I-PERSON]。正言李顯默。 校理洪文泳。修撰沈基泰。
정조 7년 · 목
予曰。今日召見三司。非欲聞前啓也。聞有新發之啓。而此不忍形諸文字。故幷命入侍矣。宰臣之疏出後。三司之難於終嘿。不是異事。而宰臣亦以不忍言之故。以屬於予者言之。爲今日臣子。凡係戚我心之事。勿論大小。惟當以不忍言三字爲主可也。況此所論。關係何如。而其可筆之於書乎。語到於此。予心已抑塞矣。仍玉涕汍瀾。玉音哽咽。良久又敎曰。向來李得臣之疏。出於嚴懲討之義。而以有不忍言而言之者。故不得不處分。予非樂爲也。況今日三司之擧措。尤有慨然者。設使此啓。無他難言之端。兩司單臺。猝地入來。不少商量。率爾發啓。安有此等臺體乎。臺啓存拔。自有公議。雖不可自上指揮。而三司之發此啓也。知予之不從。而聊爲塞責。則是不誠也。謂予之當從。而得請乃已。則是又予之反咎處也。予今悉言之。須相議陳否可也。正董薰私謂顯默曰。上敎至此。爲臣子者。何敢貽慽聖心乎。顯默私答曰。誠然矣。正董[薰:I-PERSON]顯默。私謂基泰等曰。今當陳啓。而筵敎懇惻。新啓則勢將已之矣。基泰私答曰。此在兩司自量處之之如何矣。文泳亦唯唯。
정조 7년 · 강
玉堂陳啓請兩司罷職。賜批不允。校理洪文泳。修撰沈基泰。
정조 7년 · 목
文泳等啓言。噫兩賊通天之罪。爲今日臣子者。孰不欲食肉寢皮。而及登前席。伏承聖敎懇惻。至有不忍聞之敎。臣等豈敢復事爭執。以慽我聖心乎。第伏念大同已發之論。入侍兩司。唯當郞地發啓。以伸懲討之請。不此之爲。遽然拔之。大損臺體。有關後弊。今日入侍兩司。請一倂罷職。敎以。兩司旣與玉堂停當之。故不發新啓。及今府院前啓。幷傳之後。有此兩司罷職之請。得無卽當之嫌。不允。○敎曰。下番玉堂事非矣。以今筵敎。有傾聽底意。則梃身立異可也。又或執迷不悟。則前見不改可也。合辭事體。何等莫重。而名以三司。共登一席。擧指極爲苟艱。殆若違式者然。至於俄者自量爲之之云。損體甚矣。安有此等論思之臣乎。下番玉堂罷職。
정조 7년 · 강
洪忠監司申大升疏辭新除藩任。賜例批。
정조 7년 · 강
命洪忠監司。使之今日謝恩。
정조 7년 · 목
敎曰。日寒如此。年老之人。夙夜之役。在所當念。 都承旨許遞。前望單子入之。
정조 7년 · 강
承旨洪秉纘。以領敦寧金熤附奏啓。
정조 7년 · 목
書啓以爲。臣奉聖諭。馳往傳諭于龍山坊領敦寧金熤所住處。則以爲。臣身負覆載難容之罪。跡留城闉咫尺之地。一日二日。尙逭刑章。情地危蹙。無所自容。近密之臣。俯宣十行之諭。伏地擎讀。一字一涕。噫有罪必罰。邦憲之所不可撓也。以臣欺君。王法之所必誅也。臣今犯欺瞞之罪。陷必誅之科。而未蒙常刑。昴然抗顏。自同恒人。是豈臣分之所敢也。滿朝同歡之日。尤不敢引私義。玆敢將隆命。撤還私次。從當收召神精。申暴裏懇云矣。
정조 7년 · 강
遞副總管李崇祜。以李憲默代之。
정조 7년 · 목
敎曰。右尹李崇祜職務相妨。兼帶總管之任許遞。前望單子入之。
정조 7년 · 강
命時囚鄭★(日+平)等議處。金載華勘放。
정조 7년 · 목
義禁府啓言。烽燧將鄭★(日+平)原情。汎稱遲晩。請刑推得情。又啓言。參禮前察訪安任權原情。泛稱遲晩。請刑推得情。幷敎以。除刑推議處。又啓言。三陟前營將洪志浩。更招漫漶。汎稱遲晩。所當請刑。而曾經總經。請上裁。敎以。議處。又啓言。杆城前郡守金載華照律。限三年定配。而以毋年七十二無兄弟獨身收贖。而奪告身盡行追奪。私罪施行。敎以。功減一等。
정조 7년 · 강
景慕宮冬享 香祝。命親押。
정조 7년 · 강
召見監賑使李在學京畿監司沈頤之及輪對官于誠正閣。仍行召對。承旨李得臣。閣臣徐浩修。玉堂林濟遠姜★(亻+寅)。假注書鄭東觀。史官李崑秀尹行任。
정조 7년 · 목
講國朝寶鑑。○予敎頤之曰。六路告歉。而畿甸則以卿在之。故予不爲憂矣。又敎曰。態患。近。則止息乎。頤之曰。稍息云矣。
정조 7년 · 강
命北關賑穀。以南關穀參半區劃。海西穀從當區處。
정조 7년 · 목
監賑使李在學啓言。臣於日前。以賑穀二萬石分劃事。陳達蒙允矣。續聞北關民情。旦考列邑穀簿。則見在之穀。不能當民口之半。賑還種子。萬無繼巡之望。其勢不得不有移粟之擧。而北關則取用南關之外。更無他路。若待北穀盡分後。始運南穀。則不但有緩不及之慮。且聞海路風勢。二月以後。行船尤難。必於歲前裝發然後。可保無虞云。前所請得二萬石。先以南關交濟久置條正皮穀。參半區劃。俾得卽速裝運。而南關民事。亦無異於北關。勿論嶺南與兩西穀物。從優劃給。趁卽運致。請以爲南北關推移取用之地。從之。敎以。今年嶺南。未可遽議。海西穀事。聞其道伯。亦有商量云。此則從當有區處之道矣。
정조 7년 · 강
飭北商執留勒買之弊。
정조 7년 · 목
監賑使李在學啓言。北商之轉販土產。實係生理。況値設賑之時。尤急通貨之道。向日道臣。以勿爲徵稅。有所仰達。誠爲北商之幸。而曾聞沿路官府。每有操縱執留。減價勒買之弊。北商之不出。專由於此云。道臣下去後。想已申飭。而勿論閫邑郵鎭。如或復有此弊。則隨現重繩之意。請申飭。從之。敎以。豈云守法。皆是財利。雖在常年。理宜申飭。況値此時。尤可嚴戢監賑使下去之後。另加審察。無論閫邑郵鎭。從所聞狀聞論罪。先以此意。令廟堂謄關嚴飭。
정조 7년 · 강
命設賑時奴婢願贖。依例許施。空名帖狀請取用。
정조 7년 · 목
監賑使李在學啓言。每當設賑之時。有三色奴婢許贖補賑之例矣。若有願贖者。則今亦依例許施。空名帖。則道臣所請得一千張。聞已成帖下去。就此數中。量宜分用。而如或不足。則請更爲狀請取用。從之。
정조 7년 · 강
飭北路撥報遲滯之弊。
정조 7년 · 목
監賑使李在學啓言。北路撥報。關係甚重。而當此設賑之時。若有遲滯之弊。則時急民事。易致愆期。嚴飭沿路。必遵一時三十里之式。而復或如前稽滯。則當該地方官狀聞論罪之意。請分付三道道臣。從之。
정조 7년 · 강
命訓戎僉使李㷷。限畢賑仍任。
정조 7년 · 목
監賑使李在學啓言。訓戎僉使瓜遞之代。才已差出。而本鎭民戶不少。賑政方始。此時遞易。誠爲可悶。前僉使李㷷。限畢賑。請姑爲仍任。從之。
정조 7년 · 강
命畿內邸人役價大同雜費。給價貿取。留作常賑穀。
정조 7년 · 목
京畿監司沈頤之啓言。各處屯穀。幷皆移劃本道事。曾已筵達蒙允。隨其所捧。今方捧留。此外又有道內邸人役價及今番劃得大同雜費條。可以從便貿得者。其價約爲一萬兩。而關西米價。移送惠廳之後。價本無他覓得之道。若自賑廳。竝皆給價貿取。留作常賑穀。事合便穩。請下詢廟堂處之。敎以。不必詢問後處之。依卿所奏爲之。
정조 7년 · 강
命總廳保還禁御營留還。移送本道。以爲添還之資。
정조 7년 · 목
京畿監司沈頤之啓言。道內還穀停退。爲八萬九千餘石。而當捧之數。幷餉還爲二十三萬餘石。當此荐歉之時。還戶比前必倍。雖傾庫盡分。實無排巡之路。而嗣歲之憂。不可不念。留庫條五萬石。不敢爲犯用之計。今番劃得江都米一萬石及大同米一萬石。折租二萬五千石內。就其中除出賑資。幷年麥半留條三萬餘石。添補磨鍊。則比今春分給。不足猶爲三萬餘石。今六道民憂。若是孔棘。臣每登前席。冒陳渴悶之狀。上貽憂勤之念。萬萬惶悶。而第有可以方便者。總廳保還及禁御兩營留還。幷許代捧。皆是明年分給民間。還作餉穀之物。今若移送本道。均分於應受各邑。以爲明春添還之資。而代秋還作本米。輸納本所。則名雖錢還。與立本有異。直以當初所捧五兩之數。還給民間。則民必樂從。但各營門。每以捧留爲難而旣以本錢分給。則不可比論於移轉米。雖以本錢收捧。捧留一款。毋得擧論。分給成册。修送各該所。自該所。依例直爲收捧。則該營亦無持難之事。而有不敢擅便敢達矣。從之。
정조 7년 · 강
命空名帖七百張。後日政成給。
정조 7년 · 목
京畿監司沈頤之啓言。賑邑尙未抄饑。賑資之預先陳請。雖甚惶悚。穀物騰貴。貿遷漸難。若不早爲經紀。實無措辦之勢。空名帖限七百張。及今請得。以爲換穀。恐合事宜。請下詢廟堂處之。敎以。數不夥然。不必稟處。依卿所奏。令該曹後日政成給。
정조 7년 · 강
改差楊州牧使兪彥鉉。
정조 7년 · 목
京畿監司沈頤之啓言。 楊州牧使兪彥鉉。以身病屢次呈狀乞遞。請罷黜。敎以。改差。
정조 7년 · 강
以李崑秀爲待敎。
정조 7년 · 목
敎曰。閣臣時任。只有一員待敎前望單子入之。待下批牌招察任。
정조 7년 · 목
敎曰。都承旨持此書題。與大提學偕往泮宮。試取以來。又敎曰。近來旣禁早呈之弊。則雖是柑製。不宜如前速捧矣。必待呼唱。使之先呈。而呼唱則試所承旨觀勢爲之。不待呼唱。最先早投者。卽地坼封。當該儒生停擧之意。試所承旨知悉。仍以此傳敎。書揭懸板。雖於中使起立之後。已令史官與泮長眼同捧劵。此意亦令諸生知之。又敎曰。無論節製柑製。凡於泮製。若無通方外之特敎。只以圓點儒生赴試。係是見行之成憲。而今日柑製。忽以到記赴擧。此前所未有之擧。聞是館吏誤傳云。而籍令誤傳。本館之不見文跡。但憑口傳。輕先有此混赴之事者。大是不察。而旣許到記赴擧。則下齋四學之生。又何無端拔之乎。以此以彼。本館擧行。萬萬駭然。當該大司成。爲先從重推考。昨日坐直承旨亦爲推考。○以擬本朝關東湖西民人等。謝於嶺穀發運之日。命宣諭使督運御史。設祭境內海瀆之神。以祈利涉爲箋題。
정조 7년 · 목
敎曰。逖矣北路之人。睠玆關北一路。 王跡所基。仙寢所奉。卽我家豐沛之鄕也。自我 列聖朝。眷顧子惠之政。輒先於玆土。身蠲夫里之布。田減十一之租。 隆恩厚澤。與天無極。逮予寡昧嗣服以來。唯 先志是承是述。蚤夜一念。常勤北顧。咨爾北路黎庶。尙有以知予意諒予心也。大抵本道距京師。幾千有餘里。地接兩春之界。天設五嶺之險。健兒比於朔方。良馬同於冀北。民之質矣。俗尙敦厚。行不齎糧。隣有分粟。第其土地素稱磽确。生理本自貧窘。旣無三南稻絮之美。又乏兩西財貨之饒。其穀則黍粟菽麥。而多※歉少稔。其產則髢葛茸蔘。而少利多害。朝家雖勤於懷綏。官吏多失於撫摩。所以前後軫恤者。諒繇於是。矧玆今年。極備爲災。自夏徂秋。未見數日之曝。惟峽及野。絕稀一穎之收。膏沃之壤。間或垂黃。斥鹵之地。幾乎無靑。錢鎛不庤。甔石無嬴。甚至橡栗俱病。菜堇不熟。㩗筐采采。猶患啼飢。顚運之形。若不保朝夕。十萬生靈。幾何不至於盡劉。噫嘻惟予否德。誠未格天。天之降災。豈曰無自。咎實在予。民則何辜。噫歉歲賴活。亶資貿遷有無。本道則兩關來往。唯一條路耳。疆界絕遠於諸道。飛輓最艱於相須。號呼而憐之者誰歟。頷顑而察之者誰歟。敝褐能蔽體歟。糜粥能糊口歟。向在丙年之歉。略施恤隱之政。以救汝濱死之命。誰意今日。値此大無。使吾北民重罹饑饉也耶。顧今六道告災。殆至應接不暇。每念北民。尤安忍忘諸。若係拯救之策。有不容少緩。監賑之使。出自近密。按節之臣。取其聲績。勅令刻日往赴。且撫且賑。嗟我北民。庶可因此獲奠歟。至于蠲貸。尤屬急務。舊還餉。尤甚之次稍實邑。竝行停退。新還餉停退。則尤甚邑尤甚社里折半。尤甚邑之次社里之次邑尤甚社里三分一。尤甚邑稍實社里之次邑之次社里稍實邑尤甚社里四分一。之次邑稍實社里稍實邑之次社里五分一。稍實邑稍實社里六分一。代捧則尤甚邑折半。之次邑三分一。稍實邑四分一。南北關大同布。尤甚邑尤甚社里折半。之次社里及之次尤甚社里三分一。之次社里四分一。限一年停退。南北關內奴婢寺奴婢貰米布錢雜物及役價。 南關各邑三手軍竝限一年蕩減。南北關度支所納蔘布。南關所儲備局管奴婢貢營邑月課米。御甲胄價布。竝留補賑資。南關船稅錢。劃給貿鹽。南北關每朔朔膳及三名日物膳方物。限明秋停止。本宮別差所管海戶所納各等進上。亦限明秋停減。賑穀幾萬石。見方略綽排劃。而奴婢貢一事。最爲爾等痼弊。以是予誠不忍過費。別儲內需一庫。名曰補民。蓋爲吾民水旱之備也。他路補賑。尙且發帑。矧乎若錢若布。皆出於爾等。爾等方塡溝壑。予其可不知恤乎。今下錢三千緍。布三百匹。以補原賑外別巡之需。惟玆以惠。曷足以救得屢十州饑氓。御膳御服之幷命補賑。亦非謂此物足以飽爾腹煥爾體也。良以投醪於河。人未必盡醉。所貴者心。又若 慈殿 慈宮進獻。非予之所敢擅停。而謹遵 慈旨。幷許停免。咨爾北民。知此乎否。外此接濟之方。更命監賑使及道伯。隨所見馳聞。續當就此採施。嗚呼。苟利於民。肥膚何惜之 敎。卽吾 先王之詔敎予小子。而銘在心曲。不敢斯須或忽。曩也爲南民誦之。獨於北民。不之然乎。嗚呼爾等。欲居則無穀可食。欲散則無地可歸。其勢誠窮而其情誠可哀也。苟使爾等。散而可活。則予豈拘汝縶汝。不令其散哉。顧今嶺東飢。畿甸飢。兩湖亦飢。雖散。散且焉之。爾且往而誰爲之食以哺爾。爾且往而誰爲之室以處爾。計將輾轉漂流。以底于死亡而後已。與其之也而竟不免死。曷若守此而冀其生乎。國家之儲積雖乏。尙可以分賑。尙可以排還。無依者付賑。有土者受還。姑且忍耐。挨過來春。天其或者不棄我民。貽我來年。則餓者可飽。病者可甦。爾等須各詳念。自擇於斯二者。玆將察眉之意。誕宣敷心之論。爾等有恃無恐。另圖莫居。庸慰予宵肝之念。逖矣北路之人。
정조 7년 · 강
命嶺東嶺西藥材。減數停退區別草記。北關亦準此爲之。
정조 7년 · 목
敎曰。嶺東九郡進上蔘料。旣命限一年蠲減。嶺西諸郡。亦許分數停退。其他藥材。宜無異同。令內醫院。就其所供數爻。可以減數者。可以停退者。秩秩區別草記。北關藥材。亦準此爲之。待下批。令廟堂。行會兩道監司處。○內醫院啓言。關東北關進上藥材中。可以減數者。可以停退者。別單書入。敎以。依此數爻。卽爲行會。
정조 7년 · 목
戶曹啓言。依傳敎。領敦寧金熤祿俸。令倉官輸送。則以爲。負此死罪。冒受祿俸。實是私分之所不敢。而荐降恩敎。不得祗承。尤增死罪云。何以爲之。敎以。令倉官更爲輸送。
정조 7년 · 강
重推戶曹判書鄭一祥。
정조 7년 · 목
政院啓言。雜科覆試。今當開場。而典醫提調鄭一祥。以本職例兼提調事。不得進參云。請卽爲牌招。敎以。然則兵判之兼帶武庫。亦可因其兼帶之遞差。逡巡於本兵乎。戶判事誠極未安。戶曹判書鄭一祥從重推考。到今爲此。若寢前命。從此禮賓提調之窠。雖有當遞之罪。其將拘此不問乎。禮賓提調望。依軍器提調例。戶曹判書參判。竝擬受點事。定式施行。
정조 7년 · 강
以李在簡花陽君榷爲都總管。邊得讓爲副總管。口傳也。
정조 7년 · 강
命集春廣智營入直軍軍布。與守廳相議草記。
정조 7년 · 목
總戎廳啓言。 集春營廣智營。每營各三十名合六十名。自本廳代把料布三分二。依草記。令御營廳量宜劃從。三分一。自本廳擧行。拮據之方。與諸將臣商確。如無好道理。就議廟堂。從長稟處事命下矣。集春營廣智營各三十名入直。而定爲三番交替。則倂隨率當用軍爲一百九十六名。每名米七斗計日布。通計六朔料布。則米五百六十石零。木五同四十四疋內。三分二。三百七十三石零。木三同四十六疋。依下敎。自御營廳輸送。三分一。米一百八十六石零。木三同四十六疋。自本營。以支放條。量宜推移。磨鍊充給計料。而與諸將臣商確。則訓鍊大將具善復以爲。軍兵料布之通變。一番創開。則永爲規例。下可不詳審。總廳旣無軍布名色。則毋論多寡。貿市需用。事涉苟艱。且關來頭之弊。自前各軍門有事。則請得關西計尺作同木。其數甚多。稟議廟堂取用。料條自本廳支放中。推移放下。事甚便宜云。禁衛大將李敬懋。與訓將議同。御營大將李柱國。與臣意別無異同。訓禁兩將收議雖如此。以臣淺見。旣以自臣營拮據爲定。則些少軍木。有不敢仰請。故就議廟堂一款。不爲擧行。敎以。軍布事。更與守廳相議草記。
정조 7년 · 목
敎曰。 政官牌招開政。又敎曰。此時畿甸災邑守令。不可暫刻曠官。 楊州牧使未差之代。無論文武。今日政各別擇差。待下批使之當日辭朝。○以李太亨爲校理。任嵂爲楊州牧使。
정조 7년 · 강
行柑製科次于誠正閣。
정조 7년 · 목
敎曰。柑製居首生員鄭東愼賜第。便成法典。些少違格。在所當恕。旣已圻名。依例直赴殿試。之次進士洪義浩直赴會試。之次進士李丁運任弘常。次上進士李太源李國昌。生員朴猷煥。紙筆墨考例施賞。又敎曰。入格儒生皆令明日來待。
정조 7년 · 강
以李祖承單付檢閱。 金孝眞爲孟山縣監。
정조 7년 · 목
敎曰。注書李祖承。令該曹口傳還付翰林。待開門牌招入直。又敎曰。孟山縣監口傳差出。
정조 7년 · 강
命抄啓文臣親試。在家製進。
정조 7년 · 목
因奎章閣抄啓文臣親試取稟。敎以。係是隆冬。使在家製進。試題今方書下矣。課講亦以講義爲之。初次以初六日爲之。再次以十五日爲之。
정조 7년 · 강
命完伯狀啓。今日內。草記稟處。
정조 7년 · 목
因全羅監司趙時偉貿穀請禁狀啓。有是命。
정조 7년 · 강
命中官金允謙拿處。分揀。
정조 7년 · 강
命前營將金㷞蕩滌。
정조 7년 · 목
敎曰。不過微眚。方責來效。前營將金㷞罪名。今姑蕩滌。
정조 7년 · 강
命慶尙前水使具敍五。拿處。
정조 7년 · 목
義禁府啓言。頃日都承旨沈豊之所啓內。嶺南御史沈基泰所奏擧條中。以爲壬寅年慶尙左水使具敍五。而誤以金海柱書啓。以具敍五改付標之意仰達。而批旨內。以今何改付標耶。置之爲敎。仍又下詢其査出者。何樣頉乎。基泰以色吏私反作仰達。批旨。以依爲之。金海柱罪名蕩滌書出矣。慶尙水使現告一款。何以爲之事。批旨內。其時擧條批答。必是注書誤書之致。當該注書拿處。具敍五事。御史所奏。終欠別白。該府往復御史。文移該道。詳細指一草記事命下矣。以批旨內辭意。往復御史。文移該道。則御史沈基泰以爲。賑倉租四十石零。壬寅色吏自下幻弄。仍爲私反。故請勘前水使。而書啓中。具敍五誤錄金海柱云。慶尙監司李秉模牒報以爲。左水營賑倉監色等招辭內。壬寅秋捧時。時値歉荒。舊還中巡營句管別會租及水營句管藥丸租。合四十石六斗。無路收捧。仍爲私反。而其時水使。卽具敍五云。御史之言。道臣之報。俱以其時水使。卽具敍五云。敍五之色吏反作不能照察之罪。在所難免。請拿問處之。允之。
정조 7년 · 목
予曰。昨日三司有新啓。而雖不傳啓。出於朝報。卿等聞之否。領議政鄭存謙曰。乾道孔昭。翬晩兩賊謀危聖躬之逆節。今旣綻露。非但三司。擧國臣民。孰無同仇之心。右相之意。亦與臣同矣。予曰。予於此事。有不忍聞不忍言者矣。究其罪則危逼寡躬。而顧其時則果何時也。惟彼宰臣之疏。當以別論。而三司之臣。因此合啓。日日傳啓之除。當作何懷。昨日三司之事。一則不諒予意。二則太欠誠實。且兩司旣與玉堂相議。而及其拔之。則玉堂之反爲請罷者。不成事理。下番玉堂一任兩司之說。尤爲駭然。果命譴罷矣。存謙曰。懲討之無實。莫近日若。生存之元惡大憝。不行天討。龜柱之尙今載頭。已是失刑。而鄭妻則失刑之中。尤爲失刑。今承下敎。誠不勝掩抑矣。亟從三司之請。先治兩賊之罪焉。予曰。卿則須勿復以此爲言。以慽予心也。予曰。放火人。今番則當爲處分。而至於施行僞烽之律。似爲過當。且向來放火者。旣不置法。此漢之獨置一律。豈無逕庭之歎乎。存謙曰。雖非僞烽。旣是烟臺咫尺之地。則用以一律。似無不可矣。刑曹判書徐浩修曰。臣取考禁營謄錄。則 肅廟朝。有放火烽臺者。而初以一律議定。以三令五申之意。減死定配。復犯者用以一律。有受 敎。今此置法。亦遵受敎之意。而足爲懲後之道矣。予曰。今亦付之令申之意無妨耶。將臣各陳所見可也。左尹季柱國曰。前日不施一律者。至於二人。則足爲令申之道。而又有此犯者。今若又爲傳生。則此等之弊。將見接踪而起矣。臣意則置之一律。斷不可已也。予曰。卿宰中有異議者。陳達所見也。承旨沈豊之曰。諸臣別無異議云矣。存謙曰。此事郞大同之論也。豈有異見乎。予曰。予亦以爲。其在懲勵之道。當用一律。而至若秋曹啓目。請以梟示。前所未有。蓋梟示卽師律也。豈可自刑曹創出梟示之律乎。秋曹堂上難免不審之失。啓目則勿施。仍令軍門梟示何如。存謙曰。聖敎至當矣。予曰。梟示則古無結案之法。而曾聞 先朝。以捧結案之意。有受 敎矣。御將出去。與禁將考入軍門謄錄可也。存謙曰。邊民犯越之事。自彼國現發。則道帥臣勘罪。自是古典。而先朝戊辰。有自我國現發者。道帥臣勿論事 下敎矣。此事宜有一番稟定之道。故敢達矣。予曰。戊辰以後。遵行與否。使有司堂上考出更稟可也。存謙曰。然則詳考前例。待右相造朝。稟定似好矣。予曰。依此爲之。予曰。李潤慶供辭。卿其聞之乎。存謙曰。聞之而未得其詳矣。予曰。李潤慶則所犯爲九千餘兩。而皆有歸屬。且三百兩爲入已。此與私用有異。則係是公逋。從當依律處決。而至若李得濟。則雖已充報。甲午所用。庚子始報。七年之間虛。錄則明矣。此豈成說乎。旣令該府論理議處。議處入來後。當爲處分。戶曹判書鄭一祥曰。全羅監司趙時偉。以長興六島宮屯事狀啓。而因有司堂上趙時俊陳達。與臣曹相議稟處事有命。而宮屯一結。稅租二百斗。作米八十斗內。四十斗公稅條。四十斗宮納條。故免稅官屯。則該宮盡捧八十斗。出稅處。四十斗則宮納。四十斗郞戶首次知。備納公稅。自是通行之規。至於土薄處。或爲減稅。而今此五島。旣非土薄處。則恐不可比同於扇子島及公州等處。故臣曹覆啓。果以宮納未四十斗。酌定爲請。然則四十斗爲公稅條。而應稅二十三斗外。十七斗亦是爲導掌戶首輩之餘利矣。以此定式似好矣。予曰。果如卿言。則宮房所納。雖無所減。而民之受弊。無所變通。蓋四十斗之數。尃付島民。則必有導掌之呼冤。使之分報雜費。則反爲島民之貽害。宮納之數。設令減縮。豈足有關。而島民等蒙利之物。豈容潤狹也。導掌輩聊賴之物。亦可減省乎。備堂徐有隣曰。果如聖敎。使之依前爲之似好矣。漢城判尹金履素曰。抄戶文書。雖不盡爲入來。而或有有家而無籍者。或有有籍而無家者。未知何以處之乎。予曰。此皆窮民之最可憐者。而豈可以有籍無家。拔於抄戶乎。許入可也。 履素曰。至於有家無籍者。非主戶之罪也。主戶當給戶籍。而洞任及京兆府使等。中間閪失。終歸於無籍之科。亦似有變通之道矣。予曰。此等之類。別爲成册以置可也。
정조 7년 · 강
御元子宮。召見藥院提調徐有隣。
정조 7년 · 목
予曰。今日移次此處。故召卿等使與相見矣。有隣曰。比之前日所御之室湫溢似勝矣。予謂承旨沈豊之曰。今日坐直誰也。 豊之曰。安聖彬洪秉纘也。予命幷入侍。使各進前。仰瞻元子。聖彬秉纘仰瞻訖。齊聲奏曰。天日之表。克岐克嶷。此實宗社無疆之福。臣等不勝蹈忭之沈也。
정조 7년 · 강
遞承旨鄭字淳。以朴祐源代之。
정조 7년 · 목
字淳不爲仕進。敎以。許遞。前望單子入之。
정조 7년 · 강
領敦寧金熤疏辭輔養之任。賜批。
정조 7년 · 목
批以。輔養新命。取卿望實俱備。卿何庸辭遜。卿須勿復過讓。從近肅命。以副予勤企之至意。仍命遣承旨傳喩。
정조 7년 · 강
判下時囚勘放啓目。
정조 7년 · 목
義禁府啓言。前部將崔秀崗。具遜等照律。各杖一百收贖。告身盡行追奪。而秀崗白川郡。遜金化縣。徒三年定配所。請依例押送。允之。敎以。歉荒徧配可悶。定配分揀。又啓言。崔宇觀金川郡徒三年定配所。請依例押送。允之。又啓言。吏曹前佐郞李集斗照律。杖一百收贖。告身盡行追奪。徒三年定配。私罪施行。允之。又啓言。黃海前兵使李漢泰具明謙照律。各杖一百收贖。告身盡行追奪。流三千里定配。私罪施行。允之。敎以。功議區別減等。又啓言。參禮前察訪安任權照律。告身盡行追奪。徒三年定配。又五年禁錮。私罪施行。允之。又啓言。 三陟前營將洪志浩照律。杖一百收贖。告身盡行追奪。徒三年定配。私罪施行。允之。敎以。功減一等。又啓言。烽燧將鄭★(日+平)照律。杖一百收贖。告身盡行追奪。私罪施行。允之。敎以功減一等。又啓言。南道參軍趙義鎭原情。泛稱遲晩。請刑推得情。敎以。百步內事。非渠所知。付過放送。又啓言。黃海前兵使李得濟議處。自臣府有難覈出其眞僞。令該道之臣。詳査後稟處。而伊後當該掩置之兵使。指名狀聞。請拿問處之。從之。敎以。萬一道査。有泛忽之擧。該道臣難免重究。指辭嚴飭。其後掩置之兵使。固有罪矣。今欲一一摘發追勘。武將亞將。殆無無故人。如是之際。徒涉屑越。今姑勿論。以待結末。又啓言。承文副正字鄭東觀照律。笞五十收贖。解見任別敍。私罪施行。敎以。卿相子弟。然且年少。凡係奉公守法之事。義不敢歇后看過。托以楸行。諉諸院隸。不參於應參之試。事當準所議律勘放。而渠之釋褐未幾。朔射時無得懸頉委拆。無怪其未及聞知。今番則姑爲附過放送。仍以後勿如是之意。各別嚴飭。
정조 7년 · 강
命鄭潤煥。正刑與梟示之間。指一決定。
정조 7년 · 목
敎曰。放火雖與僞烽有異。一犯再犯。犯者接跡。其在懲一勵百之道。旁照僞烽之律。無所不可。放火罪人鄭潤煥。令該曹參用僞烽律。以一律照勘。而取考受 敎及贖典中僞烽條。或以用一律載錄。或以梟示載錄。大凡法例。前後有差異者。必皆從後施行。受 敎在於去辛巳。贖典成於甲子。然則該曹之不用甲子贖典之文。遠引贖典以前之受敎。何也。一律一也。而正刑或梟示之間。不可不指一決定然後處斷。其委折。卽令該曹論理草記。
정조 7년 · 강
命尹得運金宗爀。平邱驛定配。
정조 7년 · 목
刑曹啓言。院吏尹得運金宗爀。更定配所事命下矣。得運積城縣。宗爀漣川縣定配所。請卽爲押送。敎以。以平邱驛幷定配所。押送。
정조 7년 · 강
召見忠淸監司申大升于誠正閣。
정조 7년 · 목
予曰。湖西此歲荐歉。民情遑急。方伯之任。不輕而重矣。賙賑之道。宣布之政。不宣少忽。嚴飭守令。撫恤民庶。各別加意。以紓予九重之憂可也。
정조 7년 · 목
予曰。檢書官事。誠可悶矣。欲令還官。則內閣之許多擧行。必致積滯。欲令留京。則本驛之災歲接濟。誰當句管。此不可無變通之道。而無故改差。亦甚可矜。若以京司相換。在渠輩未必爲失耶。有防曰。渠輩亦以去留兩難爲悶。若以京司相換。則公私兩便矣。
정조 7년 · 강
御元子宮。召見承旨徐有防朴祐源。
정조 7년 · 목
予曰。昨日入侍。卿等適不登筵。故今日特召。使與相見矣。仍命進前。仰瞻元子。有防等進前 望訖。 有防曰。閭閻家子弟。解有不衣以紬縀。而今此表裏木綿。實是究覯之儉德。臣等切不勝欽仰也。予曰。我朝家法。專尙朴素。故予亦性不喜華靡。燕居之服。皆以木綿。況元子方在沖齡。豈可以紬縀爲衣乎。祐源曰。今承聖敎。始知 祖宗朝垂裕之謨。我殿下善繼之志。出尋常萬萬也。
정조 7년 · 강
判下兵曹　永禧殿親祭時軍兵磨鍊草記。
정조 7년 · 목
因該曹草記。敎以。御營廳隨駕。守禦使率禁營出番鄕軍留陳。禁軍除入直。月初動駕時休番隨駕。
정조 7년 · 강
右議政李福源再疏辭輔養官之任。賜批。
정조 7년 · 목
批以。初批。悉敷至意。予所勤企。卿或諒之。然又再上辭本。推讓愈摯。誠意之未孚。方切歉歎。卿須勿復控辭。與金輔養官從近肅命。仍命遣史官傳喩。
정조 7년 · 강
兵曹參判鄭昌順陳疏自引。賜批。
정조 7년 · 목
疏略曰。臣任重望輕。茫昧物議。聰識難於鑑紀。用捨眩於甄別。擬議一望。每多顚錯。畢竟注指之失。果速彈評之來。撫躬震悚。寧欲無生。不意特下發緘之命。俾開自暴之路。愛辭纔徹。批旨誕宣。仍許遞銓。俾得伸防。到底恩造。與天無極。至於郞官之置對。實由臣身之帶累。而 園官非通淸之窠。口傳是銓堂之責。先啓後報。雖出副意。誤擬失檢。孼由自作。下臣司敗。勘臣辜犯焉。批以。事實相左。業已昭晰。卿其勿辭行公。
정조 7년 · 강
副校理林濟遠疏論兩司事。賜批。
정조 7년 · 목
疏略曰。日昨兩司事。極爲駭然。殿下旣下不忍之敎。則爲臣子者。容或有敢言之義。而若臺閣。則關係者非細也。噫懲討是何等大義理。合司是何等大擧措。旣以某某事。謄諸白簡。發之臺廳小報中以入之二字。明白書出。忽於登筵之後。神中新墨。頓沒歸宿。伊夜筵敎。旣非中外之所共聞。則瞻聆所及。莫不驚怪。旣吐之臺言。猶可以復吞。已播之朝紙。將何以收回乎。爲臺閣之道。雖萬萬迫阨。事已到此不可但已。如其終有所不敢。則前啓未奏之前。何不因聖敎而自引。不復以臺閣自處而退耶。苟如是。則稍可以存臺體解衆惑。而旣不能如彼。又不能如此。千古臺閣。未聞此等慌憤之擧也。臣亦謹悉中一人。到今論列。亦知愧悚。而此而不言。亦恐重得罪於公議。臣謂其時兩司諸臣。施以刊削之典。斷不可已也。批以。所陳猶覺開眼。隨事論列。予庸嘉之。伊日事。 臺臣之登筵顚錯。貽羞固已不少。儒臣擧指。心跡太不相似。所失反有甚焉。入侍兩司遞差。玉堂罷職。
정조 7년 · 강
命檢書官李德懋柳得恭本職。與京職相換。
정조 7년 · 목
敎曰。檢書官之時帶郵銜者。皆是災邑屬驛。一日曠官。弊及小民。仍令無故作散。亦甚無義。檢書官李德懋柳得恭本職。與京職今日政相換。
정조 7년 · 강
施卒監司沈念祖隱卒之典。
정조 7년 · 목
敎曰。海伯喪逝之報。聞甚慘慽。重侍情事。尤覺絕悲。且此人以桂坊舊寮。乙未代聽。副。首登黃甲。文學才識。常所稱尙。而出自通列。旅櫬而歸。朝家愍恤之擧。另宜拔例爲之。卒監司沈念祖家別致賻。倍數輸送。卽令本官。存問其老親。其子待年限。卽爲調用。又敎曰。黃海監司代。今日政。以在京無故人各別擇差。使之當日辭朝。星火赴任。又敎曰。恩禮生死何間。隱卒之典。倣用勳舊戚畹之制。無所不可。訃問。遣閣屬致賻。第三日致弔。成服日致祭。發靷日護喪。柩材分付該司擇給。而今番海伯之喪。出於海營。有難一依右例行之。明曰遣閣屬官。致弔。致祭祭文。當親製以下矣。致賻。當待迎柩。自內帑爲之。以此知悉擧行。又敎曰。海伯喪致祭。以二十六日爲之。祭品比常例加數造給。執事官及朝整待之意。自本閣知悉。
정조 7년 · 목
敎曰。政官牌招開政。又敎曰。今聞錦伯言。道內守令中。有親嫌應避人云。此時災邑。有難遲待到界。與黃牧之代。今日政擇差。○以洪彥喆爲執義。李尙道爲持平。趙錫穆爲獻納。許晊爲正言。林道浩爲副校理。李頤祥爲副修撰。李在亨爲忠州牧使。金持默爲黃州牧使。尹勉遠爲延安府使。吳在文爲蔚山府使。鄭東協爲沃川郡守。以洪秉纘爲黃海監司。
정조 7년 · 강
以趙奎鎭爲禁軍別將。口傳也。
정조 7년 · 강
召見黃海監司洪秉纘于誠正閣。
정조 7년 · 목
予曰。今此除任。便是特簡。且海西。向來不淑之徒。尙未乾淨。須爲着念察飭。無孤重寄之意。生民休戚。尃係守宰。迎送之弊。雖曰可悶。殿最之科。不可下審矣。秉纘曰。臣待罪湖藩。僨誤事機。追惟至今。不任惶悚。下車之後。謹當竭盡誠力。而恐負聖簡之意也。
정조 7년 · 목
義禁府啓言。時囚罪人洪志浩李漢泰具明謙定配事啓下矣。志浩橫城縣。漢泰新昌縣。明謙黃州牧定配。而請依例押送。允之。
정조 7년 · 강
勘放時囚林希敎等。
정조 7년 · 목
義禁府啓言。兵曹參判林希敎照律。杖八十收贖。奪告身三等。私罪施行。允之。敎以。議減一等。
정조 7년 · 강
以趙興鎭爲承旨。
정조 7년 · 목
因承旨有闕政。事取稟。敎以。前望單子入之。
정조 7년 · 강
給慶州熊川等邑燒戶恤典。
정조 7년 · 목
慶尙監司李秉模。以慶州府民家燒燼馳啓。敎以。被燒人家。至於二十餘戶之多。已不勝驚慘。況値歉歲。且當移轉。朝家軫恤之擧。不宜循常。元恤典外。依向來他道已例。各別顧助後。使之狀聞事分付。熊川一體擧行。
정조 7년 · 강
配李集斗于瑞興縣。
정조 7년 · 목
義禁府啓言。李集斗照律。杖一百收贖。告身盡行追奪。瑞興縣徒三年定配所。請依例押送。允之。
정조 7년 · 강
命罪人鄭潤煥用律。今廟堂稟處。
정조 7년 · 목
刑曹啓言。放火罪人鄭潤煥用律。論理草記事命下矣。又考該營謄錄與文獻備考。則康熙辛巳年間受 敎中。僞烽罪人之梟示。已有定制。臣之愚意。妄以爲贖典之一律。卽受 敎中梟示之律。有所論陳於啓目矣。今伏承下敎。律例之從後。法理當然。而臣昏謬顚錯。致勤再詢。臣則惶恐待罪。罪人鄭潤煥。依續大典所載。以一律施行。而絞斬與待時不待時之區別。則係是定制。非臣曹所敢擅便。請令廟堂稟處。允之。敎以。卿則勿待罪。
정조 7년 · 강
領敦寧金熤再疏辭輔養官之任。賜批。
정조 7년 · 목
批以。澳誥纔宣。巽牘又上。愧予誠淺。無以勉回。且況向日之事。不須更提。卿須安心勿辭。卽起肅命。以副予虛竚之望。仍命遣史官傳諭。
정조 7년 · 강
兵曹判書李★(土+甲)上疏乞遞。賜例批。
정조 7년 · 강
命偸膳別監李千孫登照律安徐。
정조 7년 · 목
因掖庭署偸膳別監李千孫等科治事手本。敎以。偸梨之宋吉傳生。諺雖有之。竊馬者永登被配。法難屈矣。況渠等地閥。自是儕類中王謝。不耐安邑之累。潛嗅山梁之味。鼠伏天廚無人之地。鳶攫御供有數之物者。犯雖微於口腹。名旣登於手本。則宣覈狙賦之實。俾無鴻罹之苦。一雉見失。兩人共犯。造意出謀之時。必有首從之別。分肩割脚之際。豈無多寡之差。偸竊時刻。在於何更。油炭器具。借於何處。知而掩跡者誰欺。見而流涎者誰也。昨夜之事。平明始覺。如非草麝之自香。難免園魚之見欺。窮詰之擧。不容少緩。知甲職兼廚院。左副房是推考。幷主査官差定。卽刻會坐。眼同詳査。各人等原情及査官意見。幷以論理粘尾。修整文書入啓。而無他隱情。如卽遲晩。則仍令院檢律。照律以聞○因政院査啓啓目。敎以法是治具。而或以不治治。則法有時而不用。無魚之諺。戒存太淸。烹膳之喩。義取勿撓。今此査問。豈爲一雉。特以事係掖隸。召是御供故耳。及觀原情。俱屬微瑣。潛踪噬橐。殆同盜肉之鼠。聚首爇火。無異招朋之蠅。初無庖人之賜而諉以誤認。雖有膳夫之索而佯若不知。所竊不止於一贄。共謀忽變爲三人。論其罪考其律。則卿等之當固是也。朝家之於此。切欲寬恕之。周囿皆往。樂與蒭蕘。衛夗不棄。豈亶干城。渠雖隸皀之賤。寧懷竊白之心。而偶因燒羊之命。忽生嘗臠之慾。禁門天寒之時。仙廚夜闌之際。逢着則喫。人情固然。跡異負俎。莫曰難貰。事同執灸。何妨知味。更欲强加區別。則所謂若首若從。眞是誰知烏之雌雄。李千孫等。特從曠蕩之典。照律則安徐。手本則分揀。而旣恕其罪。宜媿其心。玆倣唐宗賜絹之意。兼推䄅穆饋酒之恩。生雉三首出給。而仍以判付辭意。申明曉諭。惟今處分。非謂割肉之廉。俾知懲羹之義。此意幷以分付。
정조 7년 · 강
召見右議政李福源。領敦寧金熤于誠正閣。